So styg medies met meer as salarisse | Netwerk24
Deur Nellie Brand-Jonker 18 Julie 2018 12:45
Verbruikers wat 'n lid van 'n mediese skema is, is die afgelope jare onder druk omdat salarisverhogings nie met die styging in premies tred hou nie.
Die premies van mediese skemas het die afgelope tien jaar met heelwat meer as die gemiddelde salarisverhoging gestyg.
Die makelaarsgroep GTC het vanjaar in sy jaarlikse peiling oor mediese skemas vir die eerste keer inligting verskaf oor hoe die styging in premies en salarisse met mekaar vergelyk.
Dit toon van 2006 tot 2016 het mediese skemas se premies met 104,8% gestyg terwyl salarisse met 80,2% gestyg het.
Premies het in dié 10 jaar meestal met gemiddeld twee persentasiepunte bo salarisverhogings gestyg.
"Dit toon duidelik die druk waaronder verbruikers is om premies te kan bekostig," sê Jill Larkan, hoof van gesondheidskonsultasie by GTC. "Die inligting laat 'n mens regop sit. Dit laat 'n mens besef hoekom jy soveel druk voel as jy op 'n mediese skema is."
Sy meen die inligting is nie verrassend nie omdat ook sy as lid van 'n mediese skema dit ervaar.
"Dit is net verrassend om te sien hoe sleg dit oor so lang tydperk is en dit laat 'n mens besef hoe moeilik dit is vir die man op straat om met die koste tred te hou."
Sy sê indien na die afgelope tien jaar gekyk word, is dit duidelik om te sien dat private gesondheidsorgkoste teen 'n kommerwekkende koers styg.
Sy sê dit verduidelik hoekom al hoe meer mense onder druk is om voordele te verminder en na 'n goedkoper opsie te skuif, of om hul lidmaatskap van 'n mediese skema te kanselleer.